### Beslutningstema

Det skal i denne sag besluttes under hvilke forudsætninger det skal være muligt at opføre de såkaldte BESS-anlæg (batterianlæg) på land.

Der skal tages stilling til opførelse af BESS-anlæg i direkte tilknytning til VE-anlæg, andre tekniske anlæg i det åbne land hhv. byzone samt industrivirksomheder.

### Historik

Punktet blev den 2. december 2024 fremlagt til politisk drøftelse, med ønske om fornyet behandling i KVU den 13. januar 2025.

### Sagsfremstilling

Forvaltningen har de seneste 6 måneder modtaget et stigende antal henvendelser fra aktører, der ønsker at etablere BESS-anlæg i Tønder Kommune.

Det være sig både i tilknytning til VE-anlæg, der aktuelt er under planlægning og i tilknytning til bl.a. transformerstationer.

De pågældende aktører er såvel VE-projektudviklere og lokale lodsejer med interesse i en ny forretningsmodel (oplagring og salg af strøm via tredjepart), men også med henblik på at etablere et anlæg, der for Energinet kan fungere som balanceenhed for elinfrastrukturen.

Parallelt med udbygningen af VE er der opstået et marked for lagring og senere salg af strøm for at balancere udbud og efterspørgsel efter grøn energi.

Uden en balancering er der store udsving i elmarkedspriserne og mindre effektivitet hos etablerede VE-anlæg.

BESS-anlæg ses derfor i branchen som en løsning på dette problem og kan medvirke til at stabilisere markedet og øge anvendelsen af lokal produceret grøn energi.

Med den store udbygning af vedvarende energianlæg, er der store udsving i indfødningen af energi i det kollektive energinet. Deraf følger en stor risiko for udsving i frekvensen i elnettet, som ved selv små udsving, kan have store konsekvenser for EU´s produktionsvirksomheder og private hjem. Derfor har Energinet, på det frie marked, efterspurgt hjælp til at balancere frekvensen i elnettet, så den konstant ligger på 50hz.

Batterianlæggene udgør derfor som udgangspunkt ikke et negativt tiltag.

Vedhæftet findes "Eksempler på batteri-anlæg" til inspiration, sammen med tre bilag der uddyber emnet.

Udfordringen opstår med den nye store interesse for at opstille disse anlæg. Det kalder på en principiel politisk drøftelse af, hvordan og i hvilket omfang, der ønskes BESS-anlæg opført i Tønder Kommune.
Forvaltningen identificerer forskellige opmærksomhedspunkter i forbindelse med opførelsen af BESS-anlæg, der knytter sig til anlæggenes fysiske placering.

Anlæggene kan deles op i to kategorier:

1) Anlæg i tilknytning til/eller direkte integreret i et VE-anlæg

2) Anlæg i tilknytning til et andet teknisk anlæg (som fx en transformatorstation) eller alenestående anlæg i erhvervsområder, hvor hovedforretningen er køb og salg af strøm

For kategori 1 gælder:

- Den visuelle påvirkning af landskabet/området

- Projektudvikler har behov for lavere tilslutning til elnettet, da energien kan sendes på nettet når der er ledig kapacitet eller behov for energien

- BESS-anlæg begrænser behov for udbygning af det kollektive elnet

- Konsekvensen af Tønder Kommunes placering i rød geozone (høj pris for tilslutning af produktionsenhed) minimeres

- Den lavere tilslutning til elnettet, vil betyde en reduktion i bidrag fra Grøn Pulje (da grøn pulje afregnes pr. tilsluttet MW)

For kategori 2 gælder:

- Den visuelle påvirkning af landskabet/området

- Udnyttelse eller anden anvendelse af industriarealer

Status på opførelse af BESS-anlæg i Tønder Kommune er på nuværende tidspunkt, at alle interessenter med ønske om at opføre et BESS-anlæg, principielt kan få adgang til dette via lokalplanen, hvis der udstedes en byggetilladelse.

Der ønskes derfor en principiel politisk drøftelse af, hvordan og i hvilket omfang der ønskes BESS-anlæg opført i Tønder Kommune, som kan sætte retning for den forvaltningsmæssige sagsbehandling på området.

Mulige løsningsscenarier for kategori 1:

1. Man bibeholder den nuværende løsning for at etablere BESS-anlæg i direkte tilknytning til VE-anlæg, hvor der kan gives en byggetilladelse herfor, såfremt lokalplanen giver mulighed for det.

2. Man bibeholder den nuværende løsning for at etablere BESS-anlæg i direkte tilknytning til VE-anlæg, hvor der kan gives en byggetilladelse herfor, såfremt lokalplanen giver mulighed for det, dog under forudsætning af at der stilles specifikke krav om etablering af beplantning omkring anlægget. Samtidig anses et BESS-anlæg som en projektændring til ansøgte VE-projekt og kræver således politisk godkendelse ved hver ændring.

3. Der ønskes ikke BESS-anlæg i forbindelse med igangværende VE-anlæg i planlægning.

4. Ansøgninger om etablering af selvstændige BESS-anlæg i tilknytning til andre tekniske anlæg i det åbne land, ansøges af projektudvikler og igangsætning af planlægning godkendes politisk.

Mulige løsningsscenarier for kategori 2:

1. Man tillader at etablere BESS-anlæg på åbne arealer i landzone i tilknytning til anden eksisterende bebyggelse

2. Man tillader at etablere BESS-anlæg på åbne arealer i landzone i tilknytning til andre tekniske anlæg

3. Man tillader ikke at etablere BESS-anlæg i erhvervsområder og åbne arealer i landzone

4. Man tillader udnyttelse af eksisterende installationer i erhvervsområder i byzone for at etablere BESS-anlæg i tilknytning til eksisterende bebyggelse

5. Man tillader at etablere BESS-anlæg i byzone i tilknytning til eksisterende produktionsvirksomheder

### Økonomi

Ingen

### Lovgrundlag

Planloven

### Indstilling Fagchefen for Klima, Plan og Udvikling indstiller,

at forvaltningen for kategori 1 planlægger ud fra løsningsscenarie 2 og 4 og

at forvaltningen for kategori 2 planlægger ud fra løsningsscenarie 4 og 5.

### Beslutning

Der træffes ikke en principbeslutning for BESS-anlæg på nuværende tidspunkt. Ansøgninger til BESS-anlæg behandles politisk individuelt.